“மொழியானது ஒருவர் தனது சிந்தனைகளை வெளிப்படுத்துவதற்கு மாத்திரமில்லாமல் சிந்தித்தல் எனும் தொழிற்பாட்டுக்கும் அத்தியாவசியமானதாகும். சிந்திப்பதற்கு, சிந்திப்பவற்றை ஒழுங்கமைத்துக் கொள்வதற்கு மொழி அவசியமாகிறது. சிந்திப்பின், சிந்தனையின் ஆழம், உயர்ச்சிக்கு ஏற்ப மொழிநிலை வெளிப்பாடுகளும் ஆழப்படும்/உயரும். புதிய சிந்தனைகள், புதிய சொற்களையும் புதிய எடுத்துரைப்பு முறைகளையும் தரும். ஒரு பிள்ளை எந்த மொழியைத் தனது கல்வி மொழியாகக் கொள்கிறதோ, அந்த மொழியே அப்பிள்ளையின் சிந்திப்பு நடைபெறுவதற்குமான மொழியாகும். தாய் மொழியே கல்வி மொழியாகவும் அமைந்துவிட்டாற் பிள்ளையின் சிந்திப்பு ஆற்றலும் வளமும் சிறந்து காணப்படுமென இத்துறை ஆராய்ச்சியாளர்கள் கூறுவர். ”